Anmeldelse: Fast & Furious: Hobbs & Shaw - Dum og dummere barker sammen
Gjennom flere underholdende Fast & Furious-filmer har muskelberget Hobbs (Dwayne Johnson) og den britiske, velkledde slåsskjempen Shaw (Jason Statham) småkranglet seg imellom. Tidvis til relativ lystig fornøyelse, men, to timer og sytten minutter med krangling på barnehagenivå blir faktisk i overkant mye!
Plottet er latterlig infantilt, uoriginalt, stappfullt av hull og direkte uinteressant, noe som formildende nok innenfor denne genren og med filmens ambisjonsnivå er helt ok; det er actionscenene som skal trekke oss til Hobbs & Shaw – og her leverer filmen (stort sett) varene.
Gutta må samarbeide om å redde verden fra et livsfarlig virus, og samtidig redde Shaws søster Hattie (Vanessa Kirby) fra en grufull død. De kjemper mot et forbrytersyndikat med ambisjoner om å «forbedre» menneskeheten i form av Terminator-aktige perfeksjonerte versjoner av oss selv – her representert ved Idris Elba.
Verden rundt bærer det, og det i et heseblesende tempo med det ene stuntet mer spektakulært og over-the-top enn det andre – men, det blir alt for repeterende og filmens svekkes kraftig av den vedvarende småbarnslige kjeklingen Johnson og Statham imellom. Nå det hele avsluttes med en svulstig tale fra Hobbs om at de vinner fordi de har hjerte mens fienden kun har teknologi (og det er faktisk ikke sagt med et glimt i øyet), så sier vi takk for nå.
Filmens lyspunkt er en særdeles fornøyelig Ryan Reynolds i reneste Deadpool-stil, samt Vanessa («The Crown») Kirby som heftig femme fatale og hardtslående actionheltinne. Kan vi ikke få de to i hovedrollene i neste film? 3 stusslige stjerner.
Fast & Furious: Hobbs & Shaw (Foto: Universal/Sony)
Så absolutt en helt ok, tanketom, popcorn-actionfilm. Og nei, jeg forventer ikke Shakespeare når jeg setter på en Fast & Furious-film. Men, selv om det er en renspikket underholdningsfilm, så går det faktisk an å forlange et litt mer gjennomtenkt plott, en dialog som engasjerer og ikke endeløs gjentagende småkrangling bole-gutta imellom. Opptil flere morsomme, over-the-top, actionscener, men det er også alt Hobbs & Shaw har å by på – noe som ikke holder til mer enn 3 stjerner.
Knut Inge sier:
Altså jeg har prøvd å se på denne filmen 4 ganger nå og klarer fortsatt ikke komme meg igjennom hele. Makan til unødvendig film i en ellers legendarisk serie. Terningakast 1!
⭐⭐⭐⭐⭐ Fortjener Hobbs and Shaw 👍👌 kanskje dere anmeldere ikke har bra nok lydanlegg 🙈😉 Filmen er kul, den har nok av humor, lite kjærlighet 👍, masse action og mye grom lyd. Beste filmen jeg har sett på lenge!
Spar meg for idiotanmeldelser fra idioter rettet mot idioter. Selvsagt er filmer basert på rå action spekket med overfladisk plott og power before brain. Håper ingen har tatt høyere utdannelse for å mene at dette sjokkerer.